তুর্কীয় ভাষাসমূহ
তুর্কীয় ভাষাসমূহ (ইংরেজি: Turkic languages) মধ্য ও পশ্চিম এশিয়ায় কথ্য প্রায় ৩০টি ভাষার সমষ্টি। এদেরকে ৫টি শাখায় ভাগ করা যায়। শাখাগুলো হলো: ওঘুজ বা দক্ষিণী/দক্ষিণ-পশ্চিমী তুর্কীয় ভাষাসমূহ: এদের মধ্যে আছে তুর্কি ভাষা, যা তুরস্ক ও বলকান উপদ্বীপে বলা হয়। আজেরি, যা আজারবাইজান ও উত্তর ইরানে বলা হয় এবং তুর্কমেন, যা তুর্কমেনিস্তান ও মধ্য এশিয়ার অন্যান্য অংশে বলা হয়। কিপচাক বা পশ্চিমী তুর্কীয় ভাষাসমূহ: এদের মধ্যে আছে কাজাক ও কির্ঘিজ ভাষা, যেগুলি মধ্য এশিয়াতে প্রচলিত, এবং তাতার, যা মধ্য ভোলগা নদী, তুরস্ক, বলকান ও চীনে প্রচলিত। কার্লুক বা পূর্বী তুর্কীয় ভাষাসমূহ: এদের মধ্যে আছে উজবেক ভাষা, যা উজবেকিস্তান ও মধ্য এশিয়ায় প্রচলিত। এছাড়া উইগুর, যা চীনের জিনজিয়াং উইগুর নামের স্বায়ত্বশাসিত অঞ্চলে প্রচলিত। উত্তর তুর্কীয় ভাষাসমূহ বা পূর্ব হুনীয়: এদের মধ্যে আছে সাইবেরিয়ার কিছু ভাষা, যেমন ইয়াকুট ও আলতাই। চুভাশ: এটি একটিমাত্র ভাষা যা মধ্য ভোলগা অঞ্চলে প্রচলিত।